NARIADENIE KOMISIE (ES) č. 1468/2006
zo 4. októbra 2006,
ktorým sa mení a dopĺňa nariadenie (ES) č. 595/2004, ktorým sa stanovujú podrobné pravidlá uplatňovania nariadenia Rady (ES) č. 1788/2003 stanovujúceho poplatky v sektore mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1788/2003 z 29. septembra 2003 stanovujúce poplatky v sektore mlieka a mliečnych výrobkov (1), a najmä na jeho článok 3 ods. 3 a článok 24,
keďže:
(1)
S cieľom zabezpečiť zosúladené uplatňovanie pravidiel týkajúcich sa lehoty výzvy a podmienok odobratia individuálneho referenčného množstva alebo schválenia ustanovených v článku 8 ods. 4 a článku 11 ods. 4 nariadenia Komisie (ES) č. 595/2004 (2) je potrebné objasniť príslušné ustanovenia. Okrem toho je potrebné upraviť lehoty stanovené v týchto článkoch, aby sa členským štátom uľahčilo riadenie.
(2)
V článku 10 nariadenia (ES) č. 595/2004 sa ustanovuje spôsob, ktorým sa má zohľadniť obsah tuku mlieka pri vypracovávaní konečného výkazu o množstvách. Skúsenosti ukazujú, že niektorí výrobcovia, u ktorých je referenčný obsah tuku veľmi vysoký a nie je reprezentatívny vzhľadom na ich súčasné stádo dojníc a produkciu mlieka, môžu využívať výraznú korekciu obsahu tuku. Mala by sa preto stanoviť hranica zápornej korekcie obsahu tuku, aby sa predišlo zneužívaniu korekčného mechanizmu obsahu tuku. Toto ustanovenie je vhodné uplatňovať až počas dvanásťmesačného obdobia podľa článku 1 ods. 1 nariadenia (ES) č. 1788/2003 začínajúceho 1. aprílom 2007, aby sa nové opatrenia nedotýkali množstiev mlieka predaného počas súčasného dvanásťmesačného obdobia.
(3)
V súlade s článkom 3 ods. 1 nariadenia (ES) č. 1788/2003, naposledy zmeneného a doplneného nariadením (ES) č. 1406/2006, uhradia členské štáty príslušný poplatok v lehote od 16. októbra do 30. novembra každého roka. Lehota stanovená v článku 15 nariadenia (ES) č. 595/2004, v ktorej sa má uhradiť a oznámiť príslušný poplatok splatný Európskemu poľnohospodárskemu záručnému fondu (EPZF), by sa preto mala zmeniť.
(4)
V článku 26 ods. 3 nariadenia (ES) č. 595/2004 sa ustanovuje, že Komisii treba do 1. decembra, 1. marca, 1. júna a 1. septembra každého roka oznámiť aktualizáciu dotazníka uvedeného v prílohe I k uvedenému nariadeniu a riadne vyplneného podľa článku 8 ods. 2 písm. b) nariadenia (ES) č. 1788/2003. Takéto aktualizácie môžu viesť k zmenám vo výške splatného poplatku. Mal by sa preto stanoviť spôsob, akým sa majú oznámiť upravené čiastky splatné Európskemu poľnohospodárskemu záručnému fondu (EPZF) podľa článku 3 nariadenia (ES) č. 1788/2003.
(5)
V súlade s článkom 16 ods. 1 nariadenia (ES) č. 595/2004 členské štáty určia prioritné kategórie výrobcov na prerozdelenie presahujúceho poplatku na základe jedného alebo viacerých objektívnych kritérií. Skúsenosti ukazujú, že členské štáty potrebujú jasnejšie pravidlá a viac flexibility na vymedzenie prioritných kategórií.
(6)
Podľa článku 3 ods. 1 nariadenia (ES) č. 1788/2003 členské štáty uhradia poplatok EPZF v rozsahu 99 % splatnej čiastky. Ak zvyšné 1 % nie je v plnej miere potrebné pre prípad bankrotu alebo definitívnej neschopnosti niektorých výrobcov uhradiť poplatok, členským štátom by sa malo povoliť, aby zvyšnú čiastku použili v súlade s kritériami na prerozdelenie presahujúceho poplatku stanovenými v článku 13 ods. 1 uvedeného nariadenia.
(7)
V súlade s článkom 24 ods. 6 nariadenia (ES) č. 595/2004 sú výrobcovia uskutočňujúci priamy predaj povinní uchovávať všetky dokumenty týkajúce sa vyrobeného mlieka a mliečnych výrobkov, ako aj výrobkov, ktoré sa vyrobili, ale sa nepredali alebo neprepravili. Tieto požiadavky na vedenie účtovných záznamov sa považujú za neprimerané v prípade niektorých malých priamych predajcov vyrábajúcich nepatrné množstvá, ktoré sú nižšie ako 5 000 kg mliečneho ekvivalentu. Títo výrobcovia by preto mali byť oslobodení od povinnosti vedenia záznamov o mlieku a mliečnych výrobkoch, ktoré sa nepredali alebo neprepravili.
(8)
Nariadenie (ES) č. 595/2004 by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (ES) č. 595/2004 sa mení a dopĺňa takto:
1.
V článku 8 sa odsek 4 nahrádza takto:
„4. Ak sa do 15. júna nepredloží žiadne vyhlásenie, členský štát vyzve nákupcu do 15 pracovných dní, aby toto vyhlásenie predložil v lehote 15 dní. Ak sa do konca tejto lehoty nepredloží žiadne vyhlásenie, členský štát buď odoberie schválenie, alebo požiada o zaplatenie čiastky zodpovedajúcej príslušnému objemu mlieka a závažnosti nedodržania povinnosti.
Odsek 3 sa počas lehoty výzvy uplatňuje aj naďalej.“
2.
V článku 10 ods. 1 sa za tretí pododsek vkladá tento pododsek:
„Pokiaľ je na základe uplatnenia tretieho pododseku upravené množstvo mlieka dodaného výrobcom nižšie ako 75 % množstva skutočne dodaného mlieka a pokiaľ referenčný obsah tuku výrobcu presahuje 4,5 %, individuálny výkaz sa vyhotoví na základe 75 % skutočne dodaného množstva.“
3.
V článku 11 sa odsek 4 nahrádza takto:
„4. Ak sa do 15. júna nepredloží vyhlásenie, členský štát vyzve výrobcu do 15 pracovných dní, aby toto vyhlásenie predložil v lehote 15 dní. Ak sa do konca tejto lehoty nepredloží žiadne vyhlásenie, referenčné množstvo pre priamy predaj príslušného výrobcu sa vráti do národnej rezervy. Prvý pododsek odseku 3 tohto článku sa počas lehoty výzvy uplatňuje aj naďalej.“
4.
Článok 15 sa mení a dopĺňa takto:
a)
V odseku 1 sa výraz „septembrom“ nahrádza výrazom „októbrom“ a v odseku 2 sa výraz „septembra“ nahrádza výrazom „októbra“.
b)
Odsek 3 sa nahrádza takto:
„3. Členský štát pošle Európskemu poľnohospodárskemu záručnému fondu (EPZF) vyhlásenie týkajúce sa čiastok, ktoré sú výsledkom uplatnenia článku 3 nariadenia (ES) č. 1788/2003, spolu s výdavkami deklarovanými každoročne za november.
Pokiaľ členský štát oznámi podľa článku 26 ods. 3 uvedeného nariadenia aktualizáciu dotazníka stanoveného v odseku 1 uvedeného článku, výsledné upravené čiastky sa nahlásia EPZF najneskôr spolu s výdavkami deklarovanými za mesiac, pred ktorým sa zasiela dotazník.“
5.
Článok 16 sa nahrádza takto:
„Článok 16
Kritériá na prerozdelenie presahujúceho poplatku
1. V náležitých prípadoch členské štáty určia prioritné kategórie výrobcov v zmysle článku 13 ods. 1 písm. b) nariadenia (ES) č. 1788/2003 na základe jedného alebo viacerých z týchto objektívnych kritérií:
a)
formálne potvrdenie zo strany príslušného orgánu členského štátu o tom, že celý poplatok alebo jeho časť boli nesprávne účtované;
b)
zemepisná poloha podniku, a najmä horské oblasti v zmysle článku 18 nariadenia Rady (ES) č. 1257/1999 (3);
c)
maximálna intenzita chovu v podniku na účely extenzívneho chovu dobytka;
d)
individuálne referenčné množstvo sa presiahlo o menej ako 5 % alebo menej ako 15 000 kg, podľa toho, ktoré množstvo je nižšie;
e)
úroveň individuálneho referenčného množstva je nižšia ako 50 % priemerného národného individuálneho referenčného množstva;
f)
ďalšie objektívne kritériá prijaté členským štátom po konzultáciách s Komisiou.
2. Prerozdelenie presahujúceho poplatku sa ukončí najneskôr pätnásť mesiacov po ukončení predmetného dvanásťmesačného obdobia.
6.
Vkladá sa tento článok 16a:
„Článok 16a
Použitie 1 % poplatku, ktorý nie je splatný EPZF
Ak podľa článku 3 ods. 1 nariadenia (ES) č. 1788/2003 presahuje 1 % poplatok, ktorý nie je splatný EPZF, čiastku potrebnú pre prípady bankrotu alebo definitívnej neschopnosti niektorých výrobcov uhradiť poplatok, môže členský štát použiť prebytočnú čiastku v súlade s článkom 13 ods. 1 uvedeného nariadenia.“
7.
V článku 24 ods. 6 sa prvý pododsek nahrádza takto:
„Výrobcovia uskutočňujúci priamy predaj uchovávajú pre príslušný orgán členského štátu minimálne počas troch rokov od konca roka, v ktorom sa doklady vypracovali, účtovné skladové záznamy vedené za 12-mesačné obdobia, v ktorých sú uvedené podrobné údaje o každom predaji alebo preprave mlieka, alebo mliečnych výrobkov podľa mesiaca a výrobku.
Výrobcovia, ktorých individuálne referenčné množstvo priameho predaja predstavuje 5 000 kg alebo viac, uchovávajú aj záznamy o mlieku a mliečnych výrobkoch, ktoré sa vyrobili, no neboli predané ani prepravené.
Členský štát môže ustanoviť podrobnejšie pravidlá.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Článok 1 ods. 2 sa uplatňuje od 1. apríla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. októbra 2006